Det er ikke kun på Kvindernes Internationale Kampdag, at kvinder i Thy står sammen. Et nyt fællesskab med navnet ’Kvinder i Thy’ skal nemlig være med til at sikre, at kvinder fra forskellige erhverv, byer og alder kan inspirere hinanden. En af kvinderne i det nye netværk er 55-årige Annette Torrild, der har malet i 25 år. - Det kan noget særligt, for kvinder er sgu gode til at være givende og omsorgsfulde overfor hinanden. Men det var ikke afgørende, at det var et kvindenetværk for mig, fortæller hun. Også 20-årige Caroline Küntzel følte, at hun manglede et fællesskab, og derfor valgte hun at blive en del af netværket. - Jeg dyrker stand up paddle på eliteplan, og jeg savnede at spare med især andre kvinder, fordi min sport er meget mandebaseret, siger Caroline Küntzel og Annette Torrild tilføjer: - Vi har hver vores arbejdsliv, vi er forskellige generationer, men vi har samme behov for menneskeligt samvær. Et fysisk netværk Caroline Küntzel og Annette Torrild mødte hinanden til et intromøde i netværket, og det er særligt det fysiske samvær, der er vigtigt for dem. - Der er så meget netværk, som foregår digitalt og alle mulige grupper på sociale platforme, men det her er et fysisk nærvær med rigtige mennesker, som vi sidder overfor, og vi snakker med hinanden. Det tiltaler mig helt vildt, forklarer Annette Torrild. Annette Torrild nyder især det fysiske samvær med de andre kvinder, fordi hun ligesom mange af de andre i fællesskabet, arbejder selvstændigt og bruger derfor mange timer alene. Netværket ’Kvinder i Thy’ holder Kvindernes Internationale Kampdag onsdag, hvor de fokuserer på kampen for ligestilling.

Opsummering:
’Kvinder i Thy’ er et nyt kvindefællesskab, hvor de på tværs af blandt andet alder og beskæftigelse løfter hinanden ved at mødes.